<classify> TANZANIA limeelezwa kuwa Taifa kubwa na kiongozi katika Jumuiya ya Maendeleo ya Kusini mwa Afrika SADC kutokana na kujitoa kwake katika harakati za ukombozi wa nchi hizo.Hayo yalibainishwa jana jijini Dar es Salaam na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi alipokutana na wamiliki, wahariri na waandishi wa habari kwa lengo la kuwashukuru kutokana na namna walivyoripoti kizalendo Mkutano wa 39 wa Wakuu wa Nchi na Serikali wa SADC uliohitimishwa Agosti 18, mwaka huu.Profesa Kabudi alisema kila Taifa lina mambo yake makubwa ambayo linayasimamia kwa nguvu zote ikiwemo uzalendo kwa Taifa. Katika hilo, alisema vyombo vya habari vilitia fora kwa kuonesha uzalendo na mshikamano katika kuuhabarisha umma wa Watanzania na dunia nzima kuhusu mkutano huo.Alisema vyombo vyote vya habari yakiwemo magazeti, televisheni, redio na mitandao ya kijamii vilikuwa vinatoa taarifa za mkutano huo kwa mtazamo chanya, kwa usahihi, ufanisi, hamasa na weledi wa hali ya juu hali iliyoonesha namna Watanzania kama Taifa walivyoungana na Rais John Magufuli kuufanikisha mkutano huo.Dunia nzima ilikuwa inafuatilia mkutano huu kupitia vyombo vya habari na wenzetu wa DSTV nao walikuwa wakirusha moja kwa moja, ni uzalendo wa hali ya juu. Tanzania kama Mwenyekiti wa SADC, tunatarajia kuwa na mikutano ya kisekta isiyopungua 30 katika kipindi cha mwaka mmoja, tunaomba vyombo vya habari tuendelee kushirikiana kwa kuuhabarisha umma kuhusu jambo hili, alieleza Profesa Kabudi.Kuhusu ukubwa na uongozi wa Tanzania alisema unatokana na mchango wake katika kuzisaidia nchi za SADC ama kupata uhuru au kuzifanya zijitegemee. Alisema kutokana na mchango huo wa Tanzania, ilimlazimu Rais wa Afrika Kusini, Cyril Ramaphosa alipokuwa Mazimbu mkoani Morogoro kukiri kwamba kuchelewa kwa Tanzania kuwa na maendeleo makubwa kulitokana na uamuzi wa serikali chini ya Mwalimu Julius Nyerere kutumia rasilimali zake kwa ajili ya kuzikomboa nchi za SADC.Mwaka 1963, Rais Mnangagwa alikuja Bagamoyo kwa ajili ya kupata mafunzo ya kwenda kuikomboa nchi yake ya Zimbabwe, lakini pia kulikuwa na kambi nyingi za wapigania uhuru ikiwemo Kongwa, Chunya, Nachingwea na maeneo mbali mbali, haya ni mambo makubwa yanayoifanya Tanzania kuwa Taifa kubwa na kiongozi katika ukanda wa SADC, alisisitiza.Aliongeza, Ukubwa na uongozi wa Tanzania pia unaonekana pale ilipoamua kuweka msimamo na kusimama kidete kuhakikisha China inarejeshwa kuwa Mjumbe wa Umoja wa Mataifa. Jambo hili lilifanikiwa chini ya uongozi mahiri wa Baba wa Taifa, Mwalimu Nyerere.Kwa mujibu wake, hata kwenye maonesho ya biashara na uwekezaji yaliyofanyika China mwaka huu, nchi tano za Afrika zilikwenda kama wawakilishi wa nchi zingine ikiwemo Uganda, lakini Tanzania ilialikwa kama mgeni maalumu na ndivyo itakavyokuwa tena katika maonesho yatakayofanyika Novemba mwaka huu nchini humo. Kwa kuwa Tanzania ndiye Mwenyekiti wa SADC, alisema kutakuwa na shughuli mbali mbali itakazozifanya katika kipindi hiki cha mwaka mmoja.Baadhi ya shughuli hizo ni pamoja na kutengeneza Mpango Kazi kwa ajili ya kila nchi mwanachama ili ziitekeleze kaulimbiu ya mwaka huu ya SADC kwa vitendo ambayo Tanzania iliiasisi isemayo Mazingira Wezeshi kwa Maendeleo Endelevu na Jumuishi ya Viwanda, Kukuza Biashara na Ajira Kikanda.Jambo jingine ambalo Tanzania italifanya ni kubainisha au kuonesha miradi ya viwanda na uwekezaji iliyonayo ili iwe kama mfano kwa nchi zingine wanachama. Alitolea mfano wa baadhi ya viwanda kama kile cha kutengeneza viatu cha Jeshi la Magereza cha Karanga Moshi na vinginevyo, kiwanda cha kutengeneza kadi za benki ATM za kutolea fedha na vingine vingi. Alisema Tanzania pia imejipanga kuja na mkakati wa kuondoa vikwazo vya kibiashara visivyo vya kiforodha ikiwemo mizani ya barabarani.  <topic>: kitaifa 